REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/185-20

21. decembar 2020. godine

B e o g r a d

**Z A P I S N I K**

**SA TREĆE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 3. DECEMBRA 2020. GODINE**

Sednica je počela u 13 časova.

Sednicom je predsedavao predsednik Odbora dr Muamer Bačevac.

Sednici su prisustvovali: Sandra Joković, Dejan Stošić, Vesna Nedović, Dragana Branković Minčić, Dragana Radinović, Stefan Srbljanović i Nebojša Bakarec, članovi Odbora.

Sednici nisu prisustvovali članovi Odbora: Dragoljub Acković, Andrijana Avramov, Vesna Stjepanović, Jelena Mihailović, Ljubo Petrović, Aleksandar Jovanović, Zoltan Pek i Selma Kučević.

Sednici su prisustvovali zamenici članova Odbora: Milanka Jevtović Vukojičić, Milan Savić, Dijana Radović, dr Vesna Ivković i Nandor Kiš.

Po pozivu, sednici su prisustvovali i predstavnici Vestminsterske fondacije za demokratiju: Emil Atanasovski, direktor programa Vestminsterske fondacije za zapadni Balkan, sa saradnicima Zoricom Gogić i Nevenkom Stanković, kao i Novak Pešić, istraživač na projektu.

Predsedavajući je konstatovao da su ispunjeni uslovi za rad i odlučivanje te je upoznao članove Odbora sa predlogom

Dnevnog reda

1. Predstavljanje „Nacrta izveštaja o postzakonodavnom nadzoru Zakona o sprečavanju diskriminacije osoba sa invaliditetom i Zakona o zapošljavanju i profesionalnoj rehabilitaciji osoba sa invaliditetomˮ koji je pripremljen u okviru regionalnog programa Vestminsterske fondacije za demokratiju.

Odbor je jednoglasno PRIHVATIO predloženi Dnevni red.

Pre prelaska na rad po utrđenom Dnevnom redu, Odbor je jednoglasno usvojio zapisnik sa Druge sednice Odbora.

PRVA TAČKA DNEVNOG REDA: Predstavljanje „Nacrta izveštaja o postzakonodavnom nadzoru Zakona o sprečavanju diskriminacije osoba sa invaliditetom i Zakona o zapošljavanju i profesionalnoj rehabilitaciji osoba sa invaliditetomˮ koji je pripremljen u okviru regionalnog programa Vestminsterske fondacije za demokratiju

**Predsednik Odbora** je pozdravio prisutne članove i zamenike članova Odbora, kao i predstavnike Vestminsterske fondacije za demokratiju. Podsetio je da se na današnji dan obeležava Međunarodni dan osoba sa invaliditetom, kao i na rezultate koje je Srbija postigla u cilju unapređenja položaja osoba sa invaliditetom, ali i probleme sa kojima se osobe sa invaliditetom i dalje susreću. On je naglasio da će Odbor, vršeći svoju kontrolnu funkciju čim se za to steknu uslovi, a imajući u vidu trenutnu situaciju prouzrokovanu epidemijom virusa KOVID 19, to pitanje razmotriti u širem krugu učesnika, pre svega uz učešće predstavnika i članova udruženja osoba sa invaliditetom i resornih organa i institucija. Takođe je podsetio na aktivnosti Vestminsterske fondacije za demokratiju i njihovoj podršci radu Narodne skupštine, kao i Odboru za ljudska i manjinska prava i ravnopravnost polova. Tokom prethodnog saziva Narodne skupštine, ova fondacija je započela regionalni program u okviru koga je parlamente u regionu zapadnog Balkana tj. njihove odbore nadležne za ljudska prava, upoznala sa institutom podzakonodavnog nadzora. Kao pilot projekat u okviru ovog programa predviđeno je da odbori prate sprovođenje određenog zakona uz podršku koju bi obezbedila Vestminsterska fondacija za demokratiju, na način koji postzakonodavni nadzor to podrazumeva. U tu svrhu ova fondacija je za sve odbore, učesnike programa, angažovala konsultante - istraživače koji su pripremili nacrt jedne takve analize. U našem slučaju u dogovoru sa predsednicom Odbora iz prethodnog saziva, to je bio Zakon o sprečavanju diskriminacije osoba sa invaliditetom. Na današnjoj sednici Odbor će se upoznati sa nalazima i preporukama iz nacrta ovog izveštaja, a razultat današnje sednice treba da bude razmena mišljenja o tome šta Odbor može iz delokruga svog rada da učini, pre svega kada je reč o ljudskim pravima osoba sa invaliditetom, kako bismo unapredili zakonodavni okvir i na koja pitanja u primeni postojećih zakona posebno treba da obratimo pažnju.

**Emil Atanasovski** je bliže upoznao članove Odbora sa statutom i aktivnostima Vestminsterske fondacije za demokratiju. Ova fondacija je javna institucija i ogranak Ministarstva za inostrane poslove i međunarodni razvoj Velike Britanije i deluju u 32 zemlje sveta. Saradnja sa Narodnom skupštinom traje celu dekadu i imaju kancelariju u zgradi Narodne skupštine. Sa Odborom rade u okviru pilot projekta uspostavljanja mreže odbora za ljudska prava i ravnopravnost polova zapadnog Balkana. Projekat podržava norveška Vlada. Mreža pod nazivom HUGEN je kreirana pre oko godinu dana. Primarni cilj mreže jeste da se uspostavi nova praksa parlamentarnog nadzora - postzakonodavni nadzor. Ova praksa postoji dvadesetak godina u Evropi, ali ne postoji u našem regionu jer su parlamenti pre svega zakonodavni, a manje je izražena nadzorna funkcija. U Beogradu je održana trodnevna obuka o postzakonodavnom nadzoru. Tom prilikom su odbori utvrdili i predloge zakona koje žele da budu analizirani u formi postzakonodavnog nadzora. Suština postzakonodavnog nadzora jeste da prati kako se zakoni nakon nekoliko godina primene sprovode u praksi. Istakao je spremnost fondacije da nastavi saradnju sa Odborom i u narednom periodu.

**Novak Pešić**, istraživač na projektu o postzakonodavnom nadzoru Zakona o sprečavanju diskriminacije osoba sa invaliditetom i Zakona o zapošljavanju i profesionalnoj rehabilitaciji osoba sa invaliditetom, koji je angažovan od strane Vestminsterske fondacije za demokratiju, zahvalio se predsedniku Odbora i svim prisutnima na vremenu koji su odvojili i ujedno izrazio zadovoljstvo što ima priliku da predstavi uvid u primenu ova dva zakona.

Najavio je da sada ulazimo u proces novog popisa koji, kako je planirano treba da ima precizne podatke vezane za osobe sa invaliditetom. Tim Vlade Republike Srbije za socijalno uključivanje i smanjenje siromaštva - SIPRU, jedno je od najažurnijih tela i njihovi izveštaji su puni podataka. Takođe je istakao značaj Nacionalne organizacije osoba sa invaliditetom (NOOIS) kao najmerodavnijeg tela koje se bavi ovim pitanjima i ima velik broj eksperata, čak i u Ujedinjenim nacijama. Istakao je da se za četrnaest godina dosta uradilo. Imamo Zakon o sprečavanju diskriminacije osoba sa invaliditetom, prvi antidiskriminacioni zakon u Srbiji iz 2006. godine, koji je donet pre Zakona o zabrani diskriminacije. Doneta je i nova Strategija u martu 2020. godine.

Kako je broj osoba sa invaliditetom po procenama oko 700.000, a radno aktivnog stanovništva ima oko 200.000 do 300.000, i to nije značajnije ispod evropskog proseka. Veliki problem jeste obrazovna struktura koja utiče na zapošljivost i ekonomsku samostalnost koji predstavljaju preduslov za integraciju osoba sa invaliditetom. Od ukupnog broja osoba sa invaliditetom 12,2% nije pohađalo osnovno obrazovanje, znači da polovinu od ukupnog broja ljudi u Srbiji koji nisu završili osnovnu školu predstavljaju osobe sa invaliditetom. Ti podaci se menjaju i popravljaju i trenutno 32% od ukupne populacije osoba sa invaliditetom je pohađalo osnovno obrazovanje, ali ga nije završilo, 3,4% osoba je završilo više obrazovanje, a 3,2% je fakultetski obrazovano. Udeo žena u ukupnom broju izdržavanih osoba sa invaliditetom je 70% što predstavlja određeni izazov. Upozorio je i da postoji tendencija i samih osoba sa invaliditetom i kod njihovih porodica da se model njihove ekonomske nezavisnosti rešava putem penzija.

Što se tiče Zakona o sprečavanju diskriminacije osoba sa invaliditetom, on nije menjan deset godina, a dopunjen je 2016. godine iz razloga da se uvede faksimil, tj, potpis u zakonodavni okvir. Ovim zakonom nisu postavljene striktne mere, kažnjavanje nije postavljeno na način koji bi osigurao da se sprovodi ovaj zakon, već se računalo na opštu društvenu svest. Zato je najveća tačka sporenja u okviru ovog zakona da same institucije nisu prepoznavale da to jeste obaveza koju moraju da poštuju, već su se čekale inicijative od strane osoba sa invaliditetom, udruženja, Zaštitnika građana, donatora.

Konvencija UN o pravima osoba sa invaliditetom je uvela dva bitna principa, a to su ,,univerzalni dizajn,, i razumno prilogođavanje. Oba principa treba da stimulišu države da prilagođavaju svoje zakone i svoje institucije na taj način. Univerzalni dizajn predstavlja planiranje i izgradnju na takav način da se osigura pristupačnost svim ljudima bez obzira na to da li imaju invaliditet ili ne. Zakon o izgradnji nije prepoznao taj termin, ali jeste prepoznao termin prilagođavanja pristupačnosti i zahteva da objekti budu pristupačni. NOOIS je podnela amandmane, pokušavajući da interveniše na Zakon o zabrani diskriminacije. Takođe navodi, da nije razvijen jedan sveobuhvatan plan revizije pristupačnosti, ali u novoj strategiji je propisano da će doći do novog akcionog plana u okviru koga bi mogao da se napravi poseban akcioni plan za pristupačnost. Sama strategija je dala tu ciljnu vrednost od 10 % na godišnjem nivou da se smanji tj. poboljša pristupačnost. Kod zapošljavanja je 15%, a kod pristupačnosti biračkih mesta 50%. Urađena je Mapa pristupačnosti, koja realno prikazuje koji su objekti u Srbiji pristupačni, a koji nisu. Govoreći o mogućnosti glasanja i pristupačnosti biračkim mestima, Pešić je istakao da problem nije u Republičkoj izbornoj komisiji čijih 800 timova je ,,popisalo sve’’, već u opštinama koje organizuju glasanje na lokacijama koje su nepristupačne za osobe sa invaliditetom. Preporuka Ministarstvu državne uprave je da mora više da interveniše zajedno sa opštinama preko Stalne konferencije gradova i opština da se eventualno traži pomoć podrške kroz određene fondove. Zaštitnik građana, SIPROM - Tim Vlade Republike Srbije za socijalno uključivanje i smanjenje siromaštva i Stalna konferencija gradova i opština 2017. godine su pokrenuli model stimulisanja i nagrađivanja opština koje najviše doprinose, gde je jedan od pozitivnih primera opština Svilajnac. S obzirom na isprepletanost nadležnosti Ministarstva državne uprave sa Ministarstvom rada i Ministarstvom građevine, dao je preporuku da se formira koordinaciono telo na nivou Vlade Srbije.

U vezi Zakona o zapošljavanju i profesionalnoj rehabilitaciji osoba sa invaliditetom, konstatovao je da se vidi jedan kontinuiran napredak u smanjivanju broja nezaposlenih osoba sa invaliditetom. Procenjuje se da je trenutno ukupno zaposlenih oko 22.000. Nacionalna služba za zapošljavanje je jedna od najreferentnijih institucija. Bavi se osposobljavanjem, pripremom za tržište rada i procenom radne sposobnosti, tačnije nesposobnosti. Postoji jedan ozbiljan problem u prihvatanju osoba sa invaliditetom u radni kolektiv. Zakon je propisao obavezna zapošljavanja kod poslodavaca sa tačnim propisnim kvotama.

U raspravi koja je usledila, **Nebojša Bakarec** je naveo da je veoma značajno da osobe sa invaliditetom budu ravnopravni članovi društva i da doprinose njegovom razvoju i napredovanju, da budu vidljivi, uključeni, zaposleni i da ne budu diskriminisani. Napomenuo je da se zrelost jednog društva ogleda u tome kako se ono odnosi prema najmlađima, starima, ženama, invalidima, romima i LGBTQ populaciji. Istakao je da su rezime i zaključci predstavljenog izveštaja relativno negativni, kao i da smatra da je to posledica činjenice da je izveštaj sačinjen na osnovu nereprezentativnih i parcijalnih podataka. Pohvalio je napor uložen u izradu izveštaja i preporučio da prikupljeni podaci budu deo nekog budućeg nadograđenog izveštaja koji bi bio proširen pre svega većim brojem intervjuisanih lica. U nastavku izlaganja naglasio je da je od 2012. godine mnogo urađeno za poboljšanje položaja osoba sa invaliditetom, kako u Beogradu tako i u ostalim delovima Srbije, ali da nije bilo moguće uraditi sve što je prethodnih godina propušteno.

**Sandra Joković** je navela da u Srbiji živi oko 700 000 osoba sa nekom vrstom invaliditeta, a prema istraživanju Poverenika za zaštitu ravnopravnosti, pored osoba sa invaliditetom, sa posebnim izazovima se susreću i Romi i žene. Pohvalila je to što je Republika Srbija prepoznala probleme osetljivih grupa i omogućila im lakši upis na fakultete, lakše dobijanje učeničkih domova i brojne stipendije. Naglasila je da je veoma važno da se poboljša vidljivost ovih osoba, da prihvatimo jedni druge bez razlika i da svi moraju imati jednake šanse za život i rad.

**Milanka Jevtović Vukojičić** je izrazila žaljenje što zbog pandemije sednici ne prisustvuju predstavnici osoba sa invaliditetom i zahvalila se autoru na izradi izveštaja istakavši da je za narodne poslanike svaka razmena iskustva i znanja od izuzetnog značaja. Navela je da je od 2012. godine veoma unapređen položaj osoba sa invaliditetom, ali da je ta oblast toliko široka da će uvek postojati neko polje koje je potrebno urediti. Naglasila je da je poseban napredak postignut u oblastima obrazovanja i zapošljavanja osoba sa invaliditetom, kao i da je u izbornom procesu Republička izborna komisija 2018. godine donela protokol o saradnji sa krovnom institucijom osoba sa invaliditetom kako bi prepoznali sve prepreke i poteškoće i olakšali pristup biračkim mestima. Istakla je i to da je od 2014. godine sa republičkog nivoa uspostavljen namenski transfer budžetiranja prema nerazvijenim lokalnim samoupravama da bi se u njima razvijale usluge socijalne zaštite.

**Predsednik Odbora** je na kraju diskusije izneo svoj stav u vezi nacrta izveštaja za koji misli da je relativno uravnotežen. Naglasio je da je bitno da smo na današnji Međunarodni dan osoba sa invaliditetom, sagledali jedan ovakav dokument. U njemu je dosta dobro prikazano šta je Republika Srbija uradila kako na polju zakonodavstva, i u okviru akcionih planova. Na svim poljima navedenim u izveštaju se vide pobošljanja, iako nismo bogato društvo, ali se sa posebnom pažnjom pristupa ovim pitanjima. Pristupačnost se konstantno unapređuje i prošle godine je na zajedničkoj sednici dva odbora rečeno da je uloženo oko 450 miliona dinara za 90 projekata. Ukazao je i na stanje u Novom Pazaru i programe koji se daju osobama sa invaliditetom, a da budžeti opredeljeni za ove namene rastu i u drugim gradovima u Srbiji. Raste i broj zaposlenih lica sa invaliditetom i to je sigurno znak kvalitetnog zakona koji je donet. Očigledno je da postoji volja da se problemi rešavaju u skladu sa mogućnostima našeg društva, a da Srbija u tom smislu prednjači u regionu. Na kraju se pridružio čestitkama povodom Međunarodnog dana osoba sa invaliditetom.

Na kraju izlaganja **Novak Pešić** se zahvalio svima, a posebno gospodinu Bakarecu na komentarima i sugestijama i istakao je da će dopuniti Izveštaj sa podacima vezanim za Grad Beograd. Naglašava da postoji prostor za unapređenje prevoza, usluga asistenata, kao i zapošljavanja. Preporuke Odboru su tematski sastanci koji će biti fokusirani na probleme koji su identifikovani u izveštajima. Takođe predlaže da se segmentira i napravi kraći izveštaj po temama i podtemama.

Sednica je zaključena u 14.40 časova.

SEKRETAR ODBORA PREDSEDNIK ODBORA

Rajka Vukomanović dr Muamer Bačevac